Diari Oficial de la Generalitat Valenciana


Sumari del DOGV 6428, del 30-12-2010 (2010/13763)

ACORD del Consell de Govern, de 26 de novembre de 2010, pel qual s'aprova el Reglament de registre electrònic de la Universitat d'Alacant.
------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2010/11/26/(1)/dof/vci/html**

### Dades del document

Número de DOGV
:   6428

Data del DOGV
:   30-12-2010

Secció del DOGV
:   I. DISPOSICIONS GENERALS

Número del document
:   2010/13171


Data del document
:   26-11-2010

Organisme emissor
:   Universitat d'Alacant

Tipus de document
:   Acord

Descriptors 

:   * Universitat d'Alacant
    * telemàtica
    * transmissió de dades
    * universitat
    * legislació

ACORD del Consell de Govern, de 26 de novembre de 2010, pel qual s'aprova el Reglament de registre electrònic de la Universitat d'Alacant. [2010/13828]  
Exposició de motius  
L'entrada en vigor de la Llei 11/2007, de 22 de juny, d'Accés Electrònic dels Ciutadans als Serveis Públics (LAECSP), ha marcat un punt inflexió en la construcció de l'anomenada administració electrònica, ja que estableix l'obligatorietat per a les administracions públiques de disposar d'un servei de registre electrònic per a la recepció i remissió de sol·licituds, escrits i comunicacions corresponents als procediments i actuacions de la seua competència.   
En aquest marc, la Universitat d'Alacant, a través d'aquest Reglament, crea el registre electrònic i en regula el funcionament, amb ple respecte als drets dels ciutadans així com amb subjecció als principis generals establits en la LAECSP, i la seua normativa de desplegament, així com als principis i drets previstos en la Llei 3/2010, de 5 de maig, de la Generalitat, d'Administració Electrònica de la Comunitat Valenciana.   
Article 1. Objecte   
Aquest Reglament té per objecte la creació i regulació del funcionament del registre electrònic de la Universitat d'Alacant i, en particular, l'articulació de les normes a observar en relació amb la recepció o entrada i remissió o eixida d'escrits, comunicacions i sol·licituds transmesos per mitjans electrònics i que han de regular les condicions d'ús d'aquest servei per part dels ciutadans.   
Article 2. Creació del registre electrònic de la Universitat d'Alacant. La seua adscripció orgànica i funcional  
1. En el marc del present reglament, i d'acord amb el que disposa l'article 24 de la Llei 11/2007, de 22 de juny, es crea i regula el registre electrònic de la Universitat d'Alacant.   
2. El registre electrònic, llevat que per imperatiu legal es dispose el contrari, té caràcter voluntari, auxiliar i complementari del Registre General, i té com objecte possibilitar el dret dels ciutadans a relacionar-se amb la Universitat d'Alacant per mitjans electrònics.   
3. L'òrgan responsable d'aquest registre electrònic serà la Secretaria General de la Universitat d'Alacant, que, d'acord amb el que disposa l'Estatut de la Universitat d'Alacant, ho és del Registre General.   
4. Les funcions de registre electrònic seran portades a terme per la unitat administrativa a la qual competisca el Registre General de documents de la Universitat.   
Article 3. Àmbit d'aplicació   
1. S'habilita el Registre Electrònic de la Universitat d'Alacant per a l'exclusiva recepció i remissió d'escrits, comunicacions i sol·licituds relatius a procediments i actuacions competència d'aquesta Universitat que figuren en la seua seu electrònica o les normes reguladores de la qual preveuen expressament la seua presentació electrònica.   
2. La presentació de sol·licituds, escrits o comunicacions en el registre electrònic de la Universitat d'Alacant tindrà caràcter voluntari; per tant, se salvaguarda el dret de la persona interessada a presentar-los alternativament en les oficines de registre de la Universitat d'Alacant o en qualsevol dels registres previstos en l'apartat 4 de l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, excepció feta dels supòsits exclosos en una norma amb rang de llei, que dispose la utilització de mitjans no electrònics.   
3. No obstant el que disposa el paràgraf anterior, la Universitat d'Alacant podrà disposar reglamentàriament l'obligatorietat de dirigir-se a aquesta utilitzant exclusivament mitjans electrònics quan, de conformitat amb el que preveu la Llei 11/2007, les persones interessades es corresponguen amb persones jurídiques o col·lectius de persones físiques que per raó de la seua capacitat econòmica o tècnica, dedicació professional o altres motius acreditats tinguen garantit l'accés i disponibilitat dels mitjans tecnològics necessaris.   
Article 4. Funcions del registre electrònic de la Universitat d'Alacant   
Corresponen al registre electrònic de la Universitat d'Alacant les funcions següents:   
La recepció i registre d'entrada d'escrits, comunicacions i sol·licituds dirigits als òrgans, unitats o centres universitaris.  
L'expedició dels rebuts acreditatius de la recepció dels escrits, comunicacions i sol·licituds als quals es refereix el paràgraf anterior, presentats pels ciutadans, així com la d'aquella documentació que haja d'acompanyar-los.   
La remissió de les sol·licituds, escrits i comunicacions als òrgans, unitats o centres destinataris.  
La remissió i registre d'eixida d'escrits i comunicacions per part dels òrgans de la Universitat a les persones interessades o a altres administracions públiques.   
La realització de funcions de constància i certificació en els supòsits de litigis, discrepàncies o dubtes sobre la recepció o emissió de sol·licituds, escrits i comunicacions.  
El manteniment i conservació d'un arxiu electrònic dels assentaments d'entrades i eixides de sol·licituds, escrits i comunicacions electròniques hagudes en cada any natural.   
Article. 5. Funcionament i garanties del sistema de registre electrònic   
1. En el seu funcionament, el registre electrònic de la Universitat d'Alacant s'ajustarà al que disposa la Llei 11/ 2009, el Reial Decret 1671/2007, de 6 de novembre, pel qual es desplega parcialment la llei, i en allò no previst per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El registre electrònic emetrà de manera automàtica un rebut signat electrònicament amb el següent contingut mínim:   
Còpia de l'escrit, comunicació o sol·licitud presentats; serà admissible a aquests efectes la reproducció literal de les dades introduïdes en el formulari de presentació.   
Data i hora de presentació.  
Número d'entrada de registre.  
Identificació de la persona interessada, òrgan o unitat administrativa de procedència.  
Identificació de la persona interessada, òrgan o unitat administrativa de destinació.   
Enumeració i denominació, si escau, dels documents adjunts al formulari de presentació o document presentat, acompanyada de l'empremta electrònica de cadascun d'aquests.  
Informació del termini màxim per a la resolució i notificació del procediment, així com els efectes que puga produir el silenci administratiu, quan resulte possible determinar-lo de manera automàtica.   
3. A través de l'aplicació informàtica, quedarà igualment garantida la integració del sistema automatitzat de registre de les anotacions efectuades en l'oficina central i auxiliars del Registre General, mitjançant l'establiment de manera automàtica de la numeració correlativa dels assentaments en funció de l'ordre temporal de recepció o eixida.  
Article 6. Condicions generals per a la presentació i assentament de documents   
1. La Universitat d'Alacant facilitarà l'accés al registre electrònic a través de la seua seu electrònica i de la seua pàgina web principal.   
2. Per a la presentació d'aquests escrits, comunicacions i sol·licituds davant el registre electrònic caldrà que aquests continguen signatura electrònica avançada, d'acord amb el que disposa la Llei 59/2003, de 19 de desembre, de Signatura Electrònica, i que aquesta signatura estiga avalada per un certificat electrònic emès per alguna de les autoritats de certificació incloses en la plataforma d'autenticació i signatura electrònica en ús en la Universitat d'Alacant, dels quals apareixerà una relació en la seu electrònica.  
3. El registre electrònic de la Universitat d'Alacant permetrà la presentació d'escrits, sol·licituds i comunicacions tots els dies de l'any, durant les vint-i-quatre hores del dia, i es regirà per la data i l'hora oficial que resulte d'aplicació en la Comunitat Valenciana. Excepcionalment, i sempre que hi concórreguen raons de força major o de manteniment tècnic o operatiu, podrà interrompre's pel mínim temps imprescindible la recepció d'escrits, sol·licituds i comunicacions; aquesta circumstància serà anunciada en la seu electrònica amb la màxima antelació possible als potencials usuaris.   
4. En el cas que la interrupció del servei tinga lloc durant les 12 últimes hores del termini concedit per a una determinada actuació procedimental, la Universitat d'Alacant podrà decidir l'ampliació del termini respectiu en els termes previstos per l'article 49 de la Llei 30/1992, de Règim Jurídic de les Administracions Públiques i del Procediment Administratiu Comú.   
5. A l'efecte del còmput d'un termini fixat en dies hàbils, la recepció en un dia inhàbil s'entendrà efectuada en la primera hora del següent dia hàbil; a aquests efectes, en l'assentament d'entrada s'inscriuran com a data i hora de presentació aquelles en les quals efectivament es va produir, i constarà com a data i hora d'entrada les zero hores i un segon del primer dia hàbil següent.   
6. En qualsevol cas, per al còmput dels terminis previstos, s'atendrà al calendari de dies inhàbils fixat per a la Comunitat Valenciana que publique el Diari Oficial de la Comunitat Valenciana.   
Article 7. Interoperabilitat i seguretat   
1. El registre electrònic de la Universitat d'Alacant comptarà amb els mitjans organitzatius i tècnics adequats per a garantir la interoperabilitat i seguretat d'acord amb allò previst en el Reial Decret 3/2010, de 8 de gener, pel qual es regula l'Esquema Nacional de Seguretat, i en el Reial Decret 4/2010, de 8 de gener, pel qual es regula l'Esquema Nacional d'Interoperabilitat.   
2. La Universitat d'Alacant no es responsabilitzarà més que de les circumstàncies que siguen imputables al funcionament d'aquest registre, i no respondrà de l'ús fraudulent que els usuaris del sistema puguen portar a terme dels serveis prestats mitjançant administració electrònica. En particular, aquests usuaris assumiran la responsabilitat de la custòdia dels elements necessaris per a l'autenticació en l'accés a aquests serveis, l'establiment de connexió necessari i la utilització de signatura electrònica, així com les conseqüències que es deriven de l'ús incorrecte, indegut o negligent d'aquests.   
Article 8. Accés als documents electrònics   
L'accés als documents electrònics rebuts o remesos per mitjans electrònics es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com pel que disposa la Llei Orgànica 15/2999, de 13 de desembre, de Protecció de Dades de Caràcter Personal, en la seua normativa de desplegament, i en la normativa autonòmica que resulte aplicable.   
Disposició transitòria. Progressivitat i habilitació de procediments electrònics  
La implantació de mitjans electrònics en la tramitació de procediments en la Universitat d'Alacant s'efectuarà progressivament i estarà subjecta a l'aprovació prèvia mitjançant resolució del secretari/a general.  
Disposició final. Entrada en vigor  
Aquest reglament entrarà en vigor a l'endemà de ser publicat en el Diari Oficial de la Comunitat Valenciana.  
Alacant, 26 de novembre de 2010.- El rector: Ignacio Jíménez Raneda.


Còpia Permalink ELI